**JAVNI RAZPIS**

**ZA IZBOR SOFINANCIRANJA INVESTICIJ V ŠPORTNO INFRASTRUKTURO V LETU 2025**

**ODGOVORI NA PREJETA VPRAŠANJA PRIJAVITELJEV**

|  |  |  |
| --- | --- | --- |
| Št. | Prejeto vprašanje | Odgovor na vprašanje |
| 1 | V omenjenem razpisu je navedeno »Ne glede na navedbe v vlogi stroški, za katere občina je ali bo prejela sredstva iz drugih javnih virov, niso predmet sofinanciranja (prepoved dvojnega sofinanciranja).« Imamo primer projekta, ki bi ga želeli prijaviti na predmetni razpis, smo ga pa že prijavili tudi na razpis Fundacije za šport. Ali tak projekt lahko prijavimo na JR za izbor sofinanciranja investicij v športno infrastrukturo v letu 2025 ali se opisana situacija šteje pod dvojno sofinanciranje? | Investicija ima lahko več virov, ki se seštejejo v skupno investicijo. Celotna investicija ima lahko finančno konstrukcijo, ki je sestavljena iz virov MGTŠ v višini…… + Občinski viri v višini…….. + Fundacija za šport v višini……. + drugi viri (npr. EKO sklad in podobno). Pomembno je, da se e–računi, ki bodo posredovani na MGTŠ uveljavljajo le enkrat, da ne pride do dvojnega financiranja. |
| 2 | Vezano na razpis za sofinanciranje investicij v športno infrastrukturo v letu 2025 nas zanima tudi, ali se pri oceni vrednosti investicije upoštevajo samo stroški, ki odpadejo na neto športno površino?  Za izvedbo investicije novogradnje igrišča bo potrebno narediti tudi podporne zidove, uredila se bo cestna povezava in parkirišče za obiskovalce igrišča. To je tudi del ocenjene vrednosti igrišča? | Načrtovana vrednost prijavljene investicije vključuje vse predvidene stroške investicije (upravičene in neupravičene stroške glede na javni razpis).  Sofinancira se upravičene stroške prijavljenih investicij, ki zajemajo obnovo, novogradnjo, posodobitev oziroma rekonstrukcijo javne športne infrastrukture ter stroške vgradnje vgradne športne opreme na javni športni infrastrukturi. |
| 3 | V javnem razpisu za izbor sofinanciranja investicij v športno infrastrukturo v letu 2025 je pod točko 5.3 pogojev navedeno, da mora občina prijaviteljica v vlogi izkazati zaprtost finančne konstrukcije in pri tem navesti vire in vrednosti financiranj iz vseh virov.  Pod točko 5.5 pogojev pa je navedeno, da lahko občina, ki ima novelirano investicijsko dokumentacijo in ta hkrati še ni veljavno umeščena v NRP, najkasneje do izteka roka za dopolnitev vloge ministrstvu pošlje usklajen NRP z novelirano investicijsko dokumentacijo.  Kako zaprtost finančne konstrukcije dokazuje občina, ki ima novelirano investicijsko dokumentacijo, v kateri usklajuje vire glede na objavljen razpis tako, da niža predvidena sofinancerska sredstva in jih nadomešča z lastnimi viri?  Damo izjavo? Kakšno? | Izjava, da bo občina najkasneje do izteka roka za dopolnitev vloge uskladila NRP občine z novelirano investicijsko dokumentacijo, ob prijavi na javni razpis ni obvezna, lahko pa jo priložite.  Pomembno je, da občina prijaviteljica najkasneje do izteka roka za dopolnitev vloge ministrstvu posreduje z novelirano investicijsko dokumentacijo usklajen NRP občine (dokazilo o usklajenosti z NRP pa je pogoj za popolnost vloge). |
| 4 | Ali je obnova »pomožnega objekta« pri nogometnemu igrišču upravičena po tem javnem razpisu? V pomožnem objektu se namreč ne izvaja športna dejavnost, služi pa kot klubski prostor ter so v njem slačilnice s sanitarnimi prostori za nogometaše. | Športni objekt je po Zakonu o športu (ZŠpo-1) stavba ali gradbeno inženirski objekt, ki je zgrajen in opremljen za izvajanje športne dejavnosti in vključuje en ali več vadbenih prostorov, spremljajoče interne prostore in spremljajoče prostore za obiskovalce. Javni športni objekt, ki je predmet prijavljene investicije, mora imeti v spletni aplikaciji e-Šport – športni objekti status »oddan« ali »vpisan« (glede na to, da gre za obnovo športnega objekta).  Če je pomožni objekt del športnega objekta, ki je skladen z definicijo športnega objekta po ZŠpo-1, in izpolnjuje tudi razpisni pogoj glede statusa v spletni aplikaciji e-Šport – športni objekti, je lahko predmet prijavljene investicije. |
| 5 | V javnem razpisu za izbor sofinanciranja investicij v športno infrastrukturo je določeno, da morajo biti zneski in viri financiranja v investicijski dokumentaciji in v vlogi oziroma obrazcih skladni. Na predmetni razpis bi želeli prijaviti investicijo, ki se je že začela izvajati (torej, je pridobljena vsa potrebna dokumentacija), vendar se nam zastavlja vprašanje glede navajanja virov financiranja v sami investicijski dokumentaciji (v nadaljevanju IP). V slednji so namreč kot vir financiranja za celotno vrednost investicije navedena lastna sredstva. Pri pripravi IP namreč še ni bilo znano, da bomo lahko kandidirali na kakšnem razpisu oz., da bomo imeli možnost pridobiti kakšne druge vire financiranja. Ali je za prijavo na razpis nujno potrebno, da so v IP in sklepu o sprejemu IP navedeni vsi, tudi predvideni (predvideni, ker v tem trenutku ni znano, ali bomo pri pridobivanju sredstev uspešni), viri financiranja? Navedeno vprašanje zastavljamo predvsem iz razloga, ker moramo v tem primeru v novelacijo IP, ki jo potrjuje Občinski svet, kar pa terja določen čas in bi to lahko pomenilo, da nam do roka oddaje vlog na javni razpis ne bo uspelo izpeljati vseh potrebnih postopkov. Je kakšna druga možnost, da vseeno prijavimo investicijo in morda kasneje uredimo vire financiranja v IP? | Občina prijaviteljica mora priložiti investicijsko dokumentacijo, ki je izdelana skladno z Uredbo UEM ter podpisan(e) in žigosan(e) sklep(e) o potrditvi investicijske dokumentacije s strani odgovornega organa oziroma osebe občine, iz katerih so razvidni vsi viri financiranja (vključno s predvidenim sofinanciranjem MGTŠ).  Naziv prijavljene investicije, zneski in viri financiranja, morajo biti v investicijski dokumentaciji, kot jo določa Uredba UEM, v vlogi oziroma obrazcih vloge na ta javni razpis in v NRP občine skladni. Izjema je možna v primeru, ko je predložena investicijska dokumentacija že novelirana ter hkrati te spremembe (novelacija) še niso veljavno umeščene v NRP občine. V tem primeru bo morala občina prijaviteljica najkasneje do izteka roka za dopolnitev vloge ministrstvu posredovati z novelirano investicijsko dokumentacijo usklajen NRP občine (dokazilo o usklajenosti z NRP pa je pogoj za popolnost vloge). |
| 6 | Ali zadostuje izjava župana/županje, da gradbeno dovoljenje ni potrebno glede na obvezno vsebino vloge pod točko 10.10? | Občina prijaviteljica mora priložiti pisno mnenje pooblaščenega strokovnjaka, da gre za manjšo rekonstrukcijo oziroma da gradbeno dovoljenje ni potrebno. Izjava župana/županje ni ustrezna. |
| 7 | Načrtujemo prijavo na javni razpis s projektom ureditve športnega parka. Namen javnega razpisa je med drugim tudi ureditev dostopnosti do javne športne infrastrukture za funkcionalno ovirane. V okviru projekta je predvidena ureditev parkirišča, vključno s parkirnimi mesti za invalide. Ali lahko stroške za ureditev parkirišča upoštevamo kot upravičene stroške investicijskega projekta, ali jih uvrstimo med neupravičene stroške. | Med upravičene stroške lahko uvrstite le ureditev parkirnih mest za invalide, ostale stroške ureditve parkirišča pa morate uvrstiti med neupravičene stroške, kar mora biti razvidno iz investicijske dokumentacije. |
| 8 | V NRP-ju imamo predvideno investicijo v športno infrastrukturo. Sredstva in naziv projekta nista usklajena z investicijsko dokumentacijo. Do kdaj mora biti NRP usklajen z investicijsko dokumentacijo, da je izpolnjen pogoj polne vloge? | Občina prijaviteljica mora najkasneje do izteka roka za dopolnitev vloge ministrstvu posredovati z novelirano investicijsko dokumentacijo usklajen NRP občine (dokazilo o usklajenosti z NRP pa je pogoj za popolnost vloge). |
| 9 | Na razpis želimo prijaviti investicijo, ki trenutno še nima lastne postavke, ampak imamo sredstva zagotovljena na splošni postavki za vse investicije v športno infrastrukturo. Z rebalansom proračuna bomo ta teden oblikovali novo, posebno postavko in NRP samo za ta projekt, ne vemo pa še, če bo ta sprememba proračuna že objavljena in veljavna na dan oddaje vloge. Ali mora biti na dan oddaje vloge že veljavna omenjena sprememba proračuna ali je to potrebno urediti do roka za dopolnitev in do takrat zadošča, če imamo sredstva zagotovljena na skupni postavki? | Razpisna dokumentacija določa, da morajo biti naziv prijavljene investicije, zneski in viri financiranja, v investicijski dokumentaciji, kot jo določa Uredba UEM, v vlogi oziroma obrazcih vloge na ta javni razpis in v NRP občine skladni. Izjema je možna v primeru, ko je predložena investicijska dokumentacija že novelirana ter hkrati te spremembe (novelacija) še niso veljavno umeščene v NRP občine. V tem primeru bo morala občina prijaviteljica najkasneje do izteka roka za dopolnitev vloge ministrstvu posredovati z novelirano investicijsko dokumentacijo usklajen NRP občine (dokazilo o usklajenosti z NRP pa je pogoj za popolnost vloge).  Hkrati izpostavljano, da se občina prijaviteljica s prijavo na javni razpis zaveže za prijavljeno investicijo voditi ločeno stroškovno mesto (z izjavo o strinjanju in o izpolnjevanju razpisnih pogojev ter z navedbo stroškovnega mesta v prijavnem obrazcu). |
| 10 | Pripravljamo investicijsko dokumentacijo za prijavo na Javni razpis za izbor sofinanciranja investicij v športno infrastrukturo v letu 2025.  Pripravljen in sprejet že imamo DIIP katerega vrednost je 100.000 eur, ker pa je prišlo do sprememb ključnih postavk bi ga morali novelirati. Novelacija DIIP kot dokument v javnofinančnih predpisih in skladno z Uredbo o enotni metodologiji za pripravo in obravnavo investicijske dokumentacije na področju javnih financ, ne obstaja. Kateri dokument je torej naslednji nivo investicijske dokumentacije? IP ali že kar novelacija IP? Ocenjena vrednost investicijskega dokumenta je pod 500.000 eur. | V primeru, da izdelan DIIP ni več ustrezen in je potrebno izdelati novo investicijsko dokumentacijo, izdelate IP (naslednji nivo investicijske dokumentacije neodvisno od vrednosti investicije glede na Uredbo UEM). K vlogi pa priložite obe investicijski dokumentaciji (DIIP in IP) ter oba podpisana in ožigosana sklepa o potrditvi investicijske dokumentacije s strani odgovorne osebe občine. |
| 11 | V zvezi z Javnim razpisom za izbor sofinanciranja investicij v športno infrastrukturo v letu 2025 imamo nekaj vprašanj:   1. Na strani 9 Razpisne dokumentacije, pod točko 8 je navedeno: Obdobje, ko lahko občini prijaviteljici v letu 2025 nastanejo upravičeni stroški, je od 1.1.2025 do 20.11.2025. Na strani 4 je pri točki 5.10 navedeno, da se občina prijaviteljica z izjavo zaveže investicijo zaključiti najkasneje do 31.8.2026. Ker si želimo biti povsem na jasnem je naše vprašanje sledeče: Ali lahko občini prijaviteljici upravičeni stroški nastanejo tudi v letu 2026? In se ta del upravičenih stroškov dejansko pokrije v naslednjem letu z lastnimi sredstvi? Ali je potrebno celotno investicijo v celoti (z državnimi in občinskimi viri) pokriti v letošnjem letu do 20.11.2025? 2. Kako dolg rok za dopolnitev vlog se pričakuje? Predvideva se namreč, da bodo občine v letošnjem letu znova prisiljene v zelo kratkem času delati rebalanse proračunov zaradi uskladitve NRPjev. | 1. V razpisni dokumentaciji je pod točko 8 navedeno obdobje upravičenih stroškov, vezanih na sofinanciranje po tem javnem razpisu. Občini prijaviteljici v letu 2025 lahko nastanejo upravičeni stroški od 1.1.2025 do 20.11.2025 (izjema je samo strošek v zvezi s pripravo investicijske in projektne dokumentacije), saj je zadnji rok za predložitev e-računa, ki bo podlaga za izplačilo sredstev sofinanciranja, najkasneje dne 20.11.2025.   Občina mora investicijo zaključiti najkasneje do 31.8.2026 in ji lahko, do zaključka investicije, nastajajo še preostali stroški vezani na izvedbo investicije, ki jih lahko občina pokrije sama iz lastnih virov ali iz drugih virov.  2. Rok za dopolnitev vlog bo skladen s prvim odstavkom 26. člena Zakona o športu, iz katerega izhaja, da rok za dopolnitev ne sme biti krajši od 8 dni in ne daljši od 15 dni. |
| 12 | 1. Občina je lastnik zemljišča na katerem bo javno podjetje, ki je v lasti občine in upravljalec zemljišča izvajalo investicijo v obnovo obstoječe športne infrastrukture ter nabavo nove športne opreme. Omenjeno javno podjetje ima z občino sklenjeno koncesijsko pogodbo in je upravljalec omenjene športne infrastrukture.   Ali je obvezno, da prijavo na razpis za sofinanciranje omenjene investicije kot lastnik zemljišča odda občina ali lahko prijavo po pooblastilu občine odda upravljalec zemljišča (torej javno podjetje v lasti občine)?   1. V primeru, da lahko prijavo na razpis po pooblastilu občine odda upravljalec zemljišča (torej javno podjetje v lasti občine) ali se lahko v tem primeru vsi stroški, ki nastanejo tekom investicije knjižijo na stroškovno mesto, ki bo ga imelo za izvedbo investicije odprto javno podjetje? Ali je obvezno, da ima omenjeno stroškovno mesto kljub temu odprto občina in na njem knjiži vse izdatke investicije?      1. V primeru, da lahko prijavo na razpis odda samo občina bi torej morala biti vsa oprema, ki bi jo dobavilo javno podjetje v lasti občine knjižena med osnovnimi sredstvi občine ter ne med osnovnimi sredstvi omenjenega javnega podjetja?      1. Ali lahko javna naročila za izvedbo investicije v javno športno infrastrukturo izvaja omenjeno javno podjetje v lasti občine, ki je upravljalec zemljišč, ki so v lasti občine ali je obvezno, da javna naročila vezana na investicijo izvaja občina? V primeru, da lahko javna naročila za omenjeno investicijo izvaja javno podjetje, bi torej vse račune za investicijo izvajalcem izdajalo omenjeno javno podjetje.      1. Ali lahko zahtevke oz. e-račune v primeru odobrenega sofinanciranja po pooblastilu občine oddaja javno podjetje, ki je upravljalec omenjenih površin, kjer se bo izvajala investicija? | Ministrstvo uvodoma ugotavlja, da iz vprašanja dejansko stanje ni jasno razvidno (ni jasno, na katero konkretno občino oziroma javno podjetje se vprašanje nanaša). Glede na določbo 19. člena v povezavi z 11. točko 3. člena ZSPDSLS-1 ni nesporno, ali je javno podjetje (sklepamo, da gre za javno podjetje iz 25. člena Zakona o gospodarskih javnih službah) sploh lahko določeno za upravljavca nepremičnin v lasti občine. V nadaljevanju ministrstvo podaja načelne odgovore na zastavljena vprašanja. Odločitve v okviru konkretnih prijav oziroma vlog na predmetnem javnem razpisu je pristojna predlagati komisija iz 20. člena ZŠpo-1.   1. Občino po pooblastilu lahko zastopa tudi druga pravna oseba, ki deluje v imenu in za račun občine. Pooblastilo mora biti priloženo. Za prijavitelja in investitorja šteje občina. 2. Na razpis se lahko prijavijo le občine (4. točka javnega razpisa), morebitni pooblaščenci delujejo v imenu občine in za njen račun, in ne v njenem imenu in za svoj račun. Vse knjižbe morajo izhajati iz navedenega. V točki 5. javnega razpisa (pogoj 5.9) je določeno, da mora občina prijaviteljica za prijavljeno investicijo voditi ločeno stroškovno mesto. 3. Gre za vprašanje s področja javnega računovodstva, ki ne sodi v delovno področje MGTŠ in glede katerega se morate obrniti na ustrezne strokovnjake oziroma Ministrstvo za finance. Z vidika predpisov o športu je pomembno, da je pravni lastnik (bodoče) javne športne infrastrukture občina (ali država ali krajevna skupnost) ter da bo sama športna infrastruktura vpisana razvid javnih športnih objektov in površin za šport v naravi. Skladno z 8. točko  razpisa (upravičeni in neupravičeni stroški) ministrstvo lahko sofinancira izključno investicije v vgradno opremo, ki postane del nepremičnine – sestavina oziroma del javne športne infrastrukture, katere lastnica je lahko le občina. 4. Dejanski izvajalec investicije po pooblastilu občine je lahko tudi javno podjetje, če izvaja investicijo v imenu in za račun občine. Upravičeni stroški so stroški občine (občina mora izkazati denarni tok za njihovo poplačilo, ne glede na prejemnika). Morebitne provizije ali smiselno podobna plačila za delo posrednikov ne predstavljajo upravičenega stroška. 5. V zvezi z upravljanjem nepremičnin v lasti občine se sklicujemo na uvodno pojasnilo. Glede izstavitve zahtevka za plačilo pojasnjujemo, da v primeru, da računovodski program pri UJP to omogoča, lahko javno podjetje v skladu s pooblastilom v imenu in za račun občine oddaja zahtevke oziroma e-račune – enako kot da bi namesto občine to počel zunanji računovodski servis ali odvetniška pisarna. Morebitni zahtevek mora izhajati od občine in upravičenec za plačilo je občina. |
| 13 | Prosimo za odgovor ali je menjava oz. nadgradnja klimata in menjava oken v športni dvorani upravičen strošek. | Ministrstvo sofinancira upravičene stroške prijavljenih investicij, ki zajemajo obnovo, novogradnjo, posodobitev oziroma rekonstrukcijo javne športne infrastrukture ter stroške vgradnje vgradne športne opreme na javni športni infrastrukturi.  Upravičene stroški so:   * stroški investicijske in projektne dokumentacije, * stroški gradbenih del, * stroški nakupa in vgradnje vgradne športne opreme ter * nepovračljivi DDV za stroške iz prejšnjih treh alinej.   V kolikor gre v vašem primeru za obnovo, posodobitev ali rekonstrukcijo javne športne dvorane, je menjava oz. nadgradnja klimata in menjava oken v športni dvorani lahko upravičen strošek. |
| 14 | V zvezi z objavljenim javni razpisom prosimo za naslednje pojasnilo vezano na predmet javnega razpisa.  »Predmet javnega razpisa je sofinanciranje upravičenih stroškov investicij občin v obnovo, novogradnjo, posodobitev ali rekonstrukcijo javne športne infrastrukture,[1] ureditev dostopnosti do javne športne infrastrukture za funkcionalno ovirane, pri čemer lahko izbrani prijavitelj uveljavlja upravičene stroške, nastale od 1. 1. 2025 dalje (izjema je strošek v zvezi s pripravo investicijske in projektne dokumentacije, ki predstavlja upravičen strošek tudi v primeru, ko je bila investicijska in projektna dokumentacija izdelana pred 1. 1. 2025), skladno z določili tega javnega razpisa.«  Občina je z investicijo pričela v letu 2024 in tudi v letu 2024 pridobila sredstva MGTŠ. Ker se projekt izvaja tudi v letu 2025, kjer sedaj zagotavljamo lastna sredstva, prosimo za pojasnilo ali lahko občina projekt za upravičene stroške, ki nastajajo po 1.1.2025 uveljavlja na objavljenem razpisu, s tem, da predloži novelirano investicijsko dokumentacijo. | V točki 5 javnega razpisa (pogoj 5.7) je določeno, da se prijavljena investicija fizično ni začela izvajati pred 1.1.2025 (fizični pričetek pomeni začetek del obnove, novogradnje, posodobitve ali rekonstrukcije in/ali vgradnje športne opreme. Priprava investicijske in projektne dokumentacije ne pomeni fizičnega začetka del).  Glede na to, da se je vaša investicija začela fizično izvajati že v letu 2024 ne ustreza razpisnim pogojem. |
| 15 | 1. Parcele na katerih bi se izvajala investicija so nekatere v lasti občine ter nekatere v lasti javnega podjetja v lasti občine. V kolikor je lastnik določenih parcel na katerih bi se izvajala investicija javno podjetje v lasti občine ali je dovolj, da občina od podjetja pridobi soglasje, da lahko na njihovih parcelah izvaja investicijo?  2. Zanima me tudi obratno, v kolikor je lastnik določenih parcel občina ali je dovolj, da javno podjetje, ki je v lasti občine od občine pridobi soglasje, da lahko na parcelah občine izvaja investicijo ter nato po pooblastilu občine vodi investicijo na vseh parcelah (tistih, ki so v lasti občine ter tistih, ki so v lasti javnega podjetja)? | 1. Pri odgovoru se v celoti sklicujemo na pogoj iz točke 5.1 javnega razpisa, v kateri je določeno, da se sofinancira investicije v javno športno infrastrukturo na nepremičninah v Republiki Sloveniji, ki so v izključni lasti lokalnih skupnosti ali Republike Slovenije.  Če občina prijaviteljica ni lastnica nepremičnine, na kateri bo izvedena prijavljena investicija, mora k vlogi na ta javni razpis priložiti soglasje lastnika (npr. krajevne, vaške ali četrtne skupnosti, druge občine ali Republike Slovenije).  Pojasnjujemo, da se drugi odstavek navedenega pogoja uporablja podredno prvemu odstavku. Nepremičnine, ki so predmet investicije, morajo biti v izključni lasti lokalnih skupnosti ali Republike Slovenije. Če želi občina prijaviteljica izvajati investicijo na nepremičnini, ki je v lasti druge lokalne skupnosti ali Republike Slovenije (ne javnega podjetja!), mora priložiti soglasje lastnika za prijavljeno investicijo.   1. Na to vprašanje je smiselno odgovorjeno že v okviru prvega vprašanja. |
| 16 | Lastnik ene parcele je javno podjetje, katerega edina ustanoviteljica je občina. Javnemu podjetju je s strani občine bila podeljena tudi koncesija za upravljanje žičnic in smučišč. Občina bi od javnega podjetja pridobila stvarno pravico gradnje, ki bi bila vpisana v zemljiško knjigo ali pa stavbno pravico z vpisom v zemljiško knjigo. Ali bi to zadostovalo izpolnjevanju pogoja glede lastništva? | V Javnem razpisu za izbor sofinanciranja investicij v športno infrastrukturo v letu 2025 je pogoj lastništvo oziroma lastninska pravica. Lastninska pravica na nepremičnini se izkazuje z izpisom iz zemljiške knjige. |
| 17 | Občina prijaviteljica je pripravila projektni predlog sestavljen iz 2 faz (faza 1 in faza 2). Za projekt ima izdelan en IP v katerem sta prikazni obe fazi, ločeno tako tehnično kot finančno. Pridobljeno ima eno gradbeno dovoljenje za obe fazi. S prvo (1) fazo je uspešno kandidirala na Javnem razpisu za izbor sofinanciranja investicij v športno infrastrukturo v letu 2024 in pridobila nepovratna sredstva za izvedbo 1 faze v letu 2025. Zdaj se želi na javni razpis za izbor sofinanciranja investicij v športno infrastrukturo v letu 2025 prijaviti z 2. fazo, ki ni bila predmet prijave na javni razpis za izbor sofinanciranja investicij v športno infrastrukturo v letu 2024.  Zanima nas ali je občina z 2. fazo projekta upravičena do prijave na javni razpis za izbor sofinanciranja investicij v športno infrastrukturo v letu 2025? | Glede na to, da 2. faza investicije ni bila predmet prijave na Javni razpis za izbor sofinanciranja investicij v športno infrastrukturo v letu 2024 in če 2. faza investicije ustreza vsem razpisnim pogojem iz tega javnega razpisa, občina lahko odda prijavo za 2. fazo investicije. |
| 18 | v zvezi z Javnim razpisom za izbor sofinanciranja investicij v športno infrastrukturo v letu 2025, objavljenim na spletni strani Ministrstva za gospodarstvo, turizem in šport, bi želeli opozoriti na določbo razpisne dokumentacije, ki določa, da mora občina prijaviteljica najkasneje do izteka roka za dopolnitev vloge ministrstvu posredovati novelirano investicijsko dokumentacijo in usklajen NRP občine. Dokazilo o usklajenosti z NRP je pogoj za popolnost vloge.  Glede na prakso primerljivih javnih razpisov predlagamo, da Ministrstvo v tem delu spremeni zahtevo iz povsem operativnega razloga. Občina mora namreč za spremembo virov financiranja pristopiti k rebalansu in potrditvi tega na seji občinskega sveta. V primeru, da občini sredstva ne bodo dodeljena, bo po prejemu negativnega sklepa morala ponovno pristopiti k rebalansu in potrditvi le-tega na seji občinskega sveta, kar pomeni neracionalno povzročanje stroškov.  Glede na navedeno predlagamo, da Ministrstvo kot ustrezno sprejme izjavo zakonitega zastopnika, da bo postavko z investicijsko dokumentacijo uskladil najpozneje do prvega zahtevka. S tem bo ministrstvo omogočilo izvedbo pomembnih projektov.  Prosimo vas, da ponovno proučite in spremenite zahtevano. | V skladu s pogojema iz točk 5.2 in 5.5 javnega razpisa mora občina prijaviteljica izkazati, da ima projekt uvrščen v veljavni občinski proračun in v NRP občine, naziv prijavljene investicije, zneski in viri financiranja pa morajo biti v investicijski dokumentaciji, kot jo določa Uredba UEM, usklajeni. Ministrstvo šteje, da sta pogoja izpolnjena, tudi če sredstva, za katera občina prijaviteljica kandidira na tem javnem razpisu, niso vključena v njeno proračunsko dokumentacijo. Pogoj za vključitev v NRP države in posledično pogoj za podpis pogodbe o sofinanciranju na podlagi odločbe o dodelitvi sofinanciranja pa je, da občina svoj NRP ustrezno uskladi. |
| 19 | Občina na javni razpis prijavlja obnovo športnega poda v telovadnici, za kar seveda gradbeno dovoljenje ni potrebno. Prosimo za informacijo kateri je tisti pooblaščeni strokovnjak, ki lahko poda izjavo. Mora biti vpisan na kakšen uradni seznam? | Pooblaščeni strokovnjak je tisti, ki lahko izdela projektno dokumentacijo in je hkrati vpisan v ustrezen imenik (npr. imenik Zbornice za arhitekturo in prostor Slovenije, imenik Inženirske zbornice Slovenije,...). |
| 20 | 1. V prijavnem obrazcu je potrebno navesti ali bo prijavljena investicija urejala dostopnost za funkcionalno ovirane. Kaj označiti v primeru, da gre zgolj za posodobitev dotrajanih športnih površin, ki so že v tem trenutku dostopne funkcionalno oviranim? 2. Pogodba, ki se mora priložiti se parafira na vsaki strani? Zadostuje podpis ali še dopolnimo z žigom? | 1. V kolikor je dostopnost za funkcionalno ovirane že narejena, a dotrajana in boste z investicijo posodobili dostopnost za funkcionalno ovirane, potem v prijavnem obrazcu predvidoma označite »DA«. Odločitve v okviru konkretnih prijav oziroma vlog na predmetnem javnem razpisu je pristojna predlagati komisija iz 20. člena ZŠpo-1. 2. Pogodbo parafirate na vsaki strani. Na zadnji strani pa jo lahko, na mestu predvidenem za podpis odgovorne osebe prijavitelja, tudi ožigosate. |
| 21 | Zanima me, ali je nakup in postavitev (z vsemi gradbenimi deli) zaščitne do 5m visoke kovinske ograje na igrišču predmet javnega razpisa za izbor sofinanciranja investicij v športno infrastrukturo v letu 2025? | Predvidoma je ograja (z gradbenimi deli), ki je potrebna za funkcioniranje športnega igrišča, upravičen strošek. Odločitve v okviru konkretnih prijav oziroma vlog na predmetnem javnem razpisu je pristojna predlagati komisija iz 20. člena ZŠpo-1. |
| 22 | Prijavi je potrebno priložiti parafiran vzorec pogodbe. Dokument je zaklenjen. Ali je potrebno vzorec pogodbe na kakršenkoli način dopolniti s podatki prijavitelja (npr. lastnoročno)? | Vzorca pogodbe ni potrebno dopolnjevati s podatki prijavitelja. Vzorec pogodbe je potrebno samo parafirati. |
| 23 | Podajamo vprašanje glede izvajanja novogradnje na privat zemljišču. Občina je pridobila pravico gradnje za obdobje 20 let, kolikor bi znaša amortizacijska doba novozgrajenega objekta. Na podlagi pravice gradnje, bo občini izdano gradbeno dovoljenje. Ali se lahko prijavimo na razpis? | Pri odgovoru se v celoti sklicujemo na pogoj iz točke 5.1 javnega razpisa, v kateri je določeno, da se sofinancira investicije v javno športno infrastrukturo na nepremičninah v Republiki Sloveniji, ki so v izključni lasti lokalnih skupnosti ali Republike Slovenije.  Če občina prijaviteljica ni lastnica nepremičnine, na kateri bo izvedena prijavljena investicija, mora k vlogi na ta javni razpis priložiti soglasje lastnika (npr. krajevne, vaške ali četrtne skupnosti, druge občine ali Republike Slovenije).  Pojasnjujemo, da se drugi odstavek navedenega pogoja uporablja podredno prvemu odstavku. Nepremičnine, ki so predmet investicije, morajo biti v izključni lasti lokalnih skupnosti ali Republike Slovenije. Če želi občina prijaviteljica izvajati investicijo na nepremičnini, ki je v lasti druge lokalne skupnosti ali Republike Slovenije, mora priložiti soglasje lastnika za prijavljeno investicijo. |
|  |  |  |